KBANK รูด 3 วันติด! ร่วงต่อกว่า 3% ตั้งสำรองหนี้ฯสูงกระทบกำไรปี 60 วูบ 15%
KBANK รูด 3 วันติด! ร่วงต่อกว่า 3% ตั้งสำรองหนี้ฯสูงกระทบกำไรปี 60 วูบ 15% ล่าสุด ณ เวลา 11.32 น. อยู่ที่ 220 บาท ลบ 7 บาท หรือ 3.08% สูงสุดที่ 225 บาท ต่ำสุดที่ 218 บาท ด้วยมูลค่าซื้อขาย 2.69 พันล้านบาท ฟาก บล.ดีบีเอสฯ ยังแนะซื้อ วางเป้า 257 บาท ชี้ราคาย่อตัวเป็นจังหวะซื้อ คาดผลงานปี 61 ฟื้นตัว
19 ม.ค. 2561

ผู้สื่อข่าวรายงานว่า ราคาหุ้นธนาคารกสิกรไทย จำกัด (มหาชน) หรือ KBANK ล่าสุด ณ เวลา 11.32 น. อยู่ที่ 220 บาท ลบ 7 บาท หรือ 3.08% สูงสุดที่ 225 บาท ต่ำสุดที่ 218 บาท ด้วยมูลค่าซื้อขาย 2.69 พันล้านบาท

ทั้งนี้ ราคาหุ้น KBANK ปรับตัวลง คาดว่ามีสาเหตุมาจากธนาคารประกาศกำไรปี 60 มีกำไรลดลง 14.53% มาที่ 3.43 หมื่นล้านบาท จากปีก่อนมีกำไร 4.02 หมื่นล้านบาท หลังมีการตั้งสำรองค่าเผื่อหนี้สงสัยจะสูญเพิ่มขึ้น รวมทั้งรายได้จากการรับประกันภัยลดลง นอกจากนี้ยังปรับตัวลง 3 วันติด นับตั้งแต่ราคาหุ้นอยู่ที่ 234 บาท เมื่อวันที่ 16 ม.ค.61
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า KBANK รายงานกำไรไตรมาส 4/60 เท่ากับ 5.7 พันล้านบาท ลดลง 44% เทียบจากปีก่อน และลดลง 40% เทียบจากไตรมาสก่อน และทั้งปี 60 มีกำไรสุทธิ 34.3 พันล้านบาท ลดลง 15% เทียบจากปีก่อน แย่กว่าที่คาดการณ์ไว้ เพราะตั้งสำรองฯ สูง
ส่วนสินเชื่อปี 60 ขยายตัว 6.2% เทียบจากปีก่อน เป็นไปตามเป้าหมายที่ตั้งไว้ที่ 6-7% สินเชื่อที่โตดีเป็นสินเชื่อเงินทุนหมุนเวียน เครดิตการ์ด และสินเชื่อเพื่อการพาณิชย์ ด้าน NPL ratio ทรงตัวที่ 3.3% ของสินเชื่อรวม และ Coverage ratio เพิ่มเป็น 148.5% ในสิ้นปี 60 เงินกองทุนต่อสินทรัพย์เสี่ยงสูงที่ 18%
ทั้งนี้ยังแนะนำ “ซื้อ” KBANK ให้ราคาพื้นฐาน 257 บาท ในเชิงกลยุทธ์มองว่า ราคาหุ้นอ่อนตัวเป็นจังหวะซื้อ เพราะคาดว่ากำไรในปี 61 จะขยายตัวได้ดีขึ้นจากฐานต่ำ และการเติบโตของเศรษฐกิจช่วยหนุน